KOMISIJOS ATASKAITA EUROPOS PARLAMENTUI IR TARYBAI

dėl Reglamento (EB) Nr. 428/2009, nustatančio Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą, įgyvendinimo

1. Įvadas

Reglamento (EB) Nr. 428/2009 23 straipsnio 3 dalyje Komisijos prašoma teikti Europos Parlamentui kasmetinę ataskaitą apie Dvejopo naudojimo prekių kontrolės koordinavimo grupės (DUCG) veiklą, tyrimus ir konsultacijas. Be to, Komisijos komunikate (COM(2014) 244) pripažįstama, kad ataskaitų ir neslaptos informacijos apie kontrolę skelbimas galėtų būti svarbūs žingsniai siekiant didinti skaidrumą ir padėti ekonominės veiklos vykdytojams geriau laikytis reikalavimų ir padidinti jų gebėjimą įgyvendinti kontrolės priemones. Šioje ataskaitoje, kurią parengė Komisija ir DUCG ir prie kurios rengimo prisidėjo valstybės narės , pateikiama informacija apie reglamento įgyvendinimą 2015 m. ir suvestiniai 2014 m. eksporto kontrolės duomenys.

2. Politikos ir reguliavimo sistemos raida

2.1. Eksporto kontrolės politikos peržiūra

Priėmusi 2014 m. balandžio 24 d. Komunikatą (COM(2014) 244) Komisija, siekdama įvertinti su įvairiomis peržiūros pasirinkimo galimybėmis susijusias sąnaudas ir naudą ir nustatyti tinkamiausius reguliavimo ir su reguliavimu nesusijusius veiksmus, pradėjo poveikio vertinimą ( http://ec.europa.eu/smartregulation/ impact/planned_ia/docs/2013_trade_015_duxc_en.pdf). Komisija pasamdė išorės konsultantą, kad nuo 2014 m. gruodžio mėn. iki 2015 m. spalio mėn. įvykdytų duomenų rinkimo projektą ir padėtų atlikti poveikio vertinimą – parengtų metodiką, pagal kurią būtų renkami ir analizuojami duomenys ir informacija apie dvejopo naudojimo prekių pramonę ir ekonominį bei socialinį kontrolės poveikį, susijusias problemas ir atitinkamus peržiūros veiksmus. Paraleliai Komisija nuo 2015 m. liepos 15 d. iki spalio 15 d. surengė viešas konsultacijas internete, kad gautų suinteresuotųjų subjektų ir visuomenės atsiliepimus apie peržiūros tikslus, pasirinkimo galimybes ir jų tikėtiną poveikį ES eksporto kontrolės politikai. Šių konsultacijų rezultatų santrauka pateikiama adresu http://trade.ec.europa.eu/doclib/docs/2015/november/tradoc_154003.pdf .

Be to, Komisija surengė tikslines pagrindiniams suinteresuotiesiems subjektams skirtas konsultacijas ir informacinį renginį. Komisija konsultavosi su Tarybos dvejopo naudojimo prekių darbo grupe, kuri teikia naujausią informaciją apie duomenų rinkimo projektą ir tebevykdomą poveikio vertinimą. Eksporto kontrolės politikos peržiūra taip pat buvo kelis kartus įtraukta į Europos Parlamento darbotvarkę, pvz., per 2015 m. balandžio 23 d. DROI-INTA jungtinio komiteto posėdį, kuriame daugiausia dėmesio skirta įsilaužimo ir sekimo sistemų poveikiui žmogaus teisėms trečiosiose šalyse, ir per 2015 m. birželio 15 d. INTA ir SEDE komitetų surengtą seminarą dėl dvejopo naudojimo prekių eksporto kontrolės. Eksporto kontrolė taip pat buvo įtraukta į įvairius Parlamento klausimus INTA komitete ir 2015 m. spalio 5 d. plenarinėje sesijoje. Galiausiai, siekiant pasikeisti nuomonėmis su pramonei ir pilietinei visuomenei atstovaujančiais suinteresuotaisiais subjektais 2015 m. gruodžio 7 d. kartu su ES pirmininkavusiu Liuksemburgu buvo surengtas Eksporto kontrolės forumas. Su šio forumo ataskaita galima susipažinti adresu http://trade.ec.europa.eu/doclib/docs/2015/december/tradoc_154041.pdf .